**ΘΕΩΡΙΑ**

* **Κατηγορούμενο**
* **Επιρρηματικό και προληπτικό κατηγορούμενο**
* **Γενική κατηγορηματική**
* **Κατηγορούμενο του αντικειμένου**

**1)Κατηγορούμενο** λέγεται το ουσιαστικό ή το επίθετο που προσδίδει μια ιδιότητα στο υποκείμενο ή το αντικείμενο δια μέσου του ρήματος.  
  
Ως κατηγορούμενο μπορεί να τεθεί επίσης οποιοσδήποτε ονοματικός τύπος, δηλαδή ουσιαστικά, αντωνυμίες, αριθμητικά, ουσιαστικοποιημένα επίθετα και μετοχές, απαρέμφατο, καθώς και δευτερεύουσες ονοματικές προτάσεις.  
  
π.χ. Ἡ πόλις **φρούριον** κατέστη. (ουσιαστικό)

Ῥόδος  ἐστὶ **νῆσος.** (ουσιαστικό)

Ἀλέξανδρος ἐγένετο **τηλικοῦτος** (= τόσο μεγάλος). (αντωνυμία)

Οἱ στρατεύσαντες ἐγένοντο **χίλιοι**. (αριθμητικό)

Ἐπύαξα ἦν **φιλομαθεστάτη.** (επίθετο)

Ἐγώ εἰμι **ὁ λέγων**. (μετοχή)  
Τὸ λέγειν **πράττειν** ἐστίν. (απαρέμφατο)

Τὸ σιγᾶν (= η σιωπή) ἐστι **σωφρονεῖν**. (απαρέμφατο)

Τὸ στράτευμα ἦν **πλησίον.** (επίρρημα)

Φίλιππός ἐστιν **ὅ,τι ἂν εἴπῃ τις**. (δευτερεύουσα πρόταση)

Το κατηγορούμενο συμφωνεί πάντα σε γένος, αριθμό και πτώση με τον όρο στον οποίο αναφέρεται, δηλαδή με το υποκείμενο ή το αντικείμενο.  
  
Σε αρκετές περιπτώσεις όμως, όταν το υποκείμενο είναι μια αφηρημένη ή γενική έννοια, το κατηγορούμενο βρίσκεται σε ουδέτερο γένος ενικού αριθμού, ανεξάρτητα από το γένος του υποκειμένου.  
  
π.χ. Ἡ μὲν φύσις ἐστὶν **ἄτακτον**.  
(= Η φύση είναι **κάτι το απείθαρχο**.)  
  
Τα ρήματα τα οποία συντάσσονται με κατηγορούμενο στο υποκείμενό τους λέγονται **συνδετικά**και είναι τα εξής:

|  |
| --- |
| α) το ρήμα **εἰμὶ** και τα συνώνυμά του: |
| ***γίγνομαι, καθίσταμαι*** (= γίνομαι), *ὑπάρχω*, |
| ***τυγχάνω*** (= τυχαίνει να είμαι), ***διατελώ***(= είμαι συνεχώς), |
| ***ἔφυν*** (= γεννήθηκα), ***πέφυκα*** (= είμαι από τη φύση μου), |
| ***ἀποβαίνω***(= φαίνομαι), ***ἐκβαίνω*** (= γίνομαι) |

|  |
| --- |
| β) **τα προχειριστικά ρήματα** , δηλαδή όσα σημαίνουν **εκλογή:** |
| ***αἱροῦμαι*** (= εκλέγω, εκλέγομαι), ***χειροτονῶ***(= εκλέγω με ανάταση του χεριού), ***χειροτονοῦμαι*,** |
| ***λαγχάνω***(= τυχαίνω), ***ἀποδείκνυμι***(= διορίζω, καθιστώ), ***ἀποδείκνυμαι*** |

|  |
| --- |
| γ) **τα κλητικά ρήματα:** |
| ***καλοῦμαι, λέγομαι, ὀνομάζομαι, προσαγορεύομαι*** |

**2)Επιρρηματικό κατηγορούμενο** λέγεται το κατηγορούμενο που συντάσσεται συνήθως με ρήματα κίνησης. Είναι επίθετο το οποίο όμως έχει επιρρηματική σχέση με το ρήμα και γι' αυτό μεταφράζεται με επίρρημα ή με εμπρόθετο προσδιορισμό.  
  
π.χ. Πάρειμι δ’**ἄκων**.  
(= Παραβρίσκομαι **χωρίς τη θέλησή μου**.)  
  
Το επιρρηματικό κατηγορούμενο δηλώνει:  
  
**Σειρά / τάξη**: συνήθως τα επίθετα:  
*ἐσχατος* (= τελευταίος)  
*πρότερος*  
*πρῶτος*  
*τελευταῖος*  
*ὕστατος* (= τελευταίος)  
*ὕστερος*

*π.χ  Ἀλέξανδρος ἐπετέθη* ***πρῶτος****. = σειρά*  
  
**Σκοπό:** συνήθως τα επίθετα:  
*βοηθὸς* (= για βοήθεια)  
*σύμμαχος*  
π.χ Αἱ νῆες (=τα πλοία) ἔπλευσαν **βοηθοί** (= για να βοηθήσουν). = σκοπό

**Τρόπο:** συνήθως τα επίθετα:  
*ἄκων* (= χωρίς τη θέλησή του)  
*ἑκὼν* (= με τη θέλησή του)  
*ἁθρόος* (= σύσσωμος)  
*ἄσμενος* (= με ευχαρίστηση)  
*ἄκριτος* (= αδίκαστος)  
*ἀντίος, ἐναντίος* (= αντιμέτωπος)  
*ἄπρακτος* (= χωρίς αποτέλεσμα)  
*αὐτοκράτωρ* (= με πλήρη εξουσία)  
*ὑπόσπονδος* (= με ένορκη συμφωνία)

π.χ Δημαγόρας ἐστράτευσεν **ἐθελοντής** (= εθελοντικά). = τρόπο  
  
**Τόπο:** συνήθως τα επίθετα:  
*μέσος* (= στο κέντρο)  
*μετέωρος* (= στον αέρα)  
*πελάγιος* (= στο ανοιχτό πέλαγος)  
*ὑπαίθριος* (= στο ύπαιθρο)

π.χ Οἱ στρατιῶται ἐσκήνουν (= στρατοπέδευαν) **ὑπαίθριοι** (= στο ύπαιθρο). = τόπο

**Χρόνο:** συνήθως τα επίθετα:  
*Τριταῖος* (= για τρεις μέρες)  
*ἑβδομαῖος* (= την έβδομη μέρα)  
*ἑσπέριος* (= το βράδυ)  
*σκοταῖος* (= όταν έπεσε το σκοτάδι)  
*ὄρθριος* (= τα ξημερώματα)

-π.χ Ὁ ἄγγελος ἀφίκετο **τριταῖος** (= μετά από τρεις μέρες). = χρόνο

**Προληπτικό κατηγορούμενο** λέγεται το κατηγορούμενο το οποίο συντάσσεται με ρήματα αύξησης ή εξέλιξης, όπως τα ρήματα ***αὔξομαι, αὐξάνομαι, αἴρομαι* (= υψώνομαι), *τρέφομαι, πνέω, ῥέω***κ.ά. και δηλώνει εκ των προτέρων την ιδιότητα του υποκειμένου ή του αντικειμένου (πριν ολοκληρωθεί δηλαδή η ενέργεια που δηλώνει το ρήμα). Λέγεται λοιπόν προληπτικό κατηγορούμενο του αποτελέσματος διότι το υποκείμενο προσλαμβάνει ένα γνώρισμα το οποίο θα είναι το τελικό αποτέλεσμα του ρήματος. Μεταφράζεται: **με αποτέλεσμα να..., ώστε να..., με την προϋπόθεση να...**  
π.χ. Ηὔξητο τὸ ὄνομα αὐτοῦ **μέγα**.  
(= Αναπτυσσόταν η φήμη του ώστε να γίνει **μεγάλη**.)

Ὁ Ἀσωπὸς ποταμὸς ἐρρύη (= πλημμύρισε) **μέγας** (= με αποτέλεσμα να γίνει μεγάλος, αδιάβατος).

Ἀννίκερις ὁ Κυρηναῖος τοὺ ἑαυτοῦ φίλους **ἱππέας** ἐδίδαξε (= ώστε να γίνουν ιππείς).

**3)Γενική κατηγορηματική** λέγεται η γενική ενός ουσιαστικού που συντάσσεται με ρήματα συνδετικά, η οποία τίθεται στη θέση κατηγορουμένου και έχει κατηγορηματική σημασία. Η γενική κατηγορηματική διακρίνεται σε:  
  
**Διαιρετική**, η οποία δηλώνει το σύνολο, μέρος του οποίου είναι το υποκείμενο.  
π.χ. Ἦν δὲ καὶ οὗτος **τῶν στρατηγῶν**.

(= Ήταν και αυτός **από τους στρατηγούς**.)  
  
**Κτητική,** η οποία δηλώνει τον κάτοχο του υποκειμένου.  
  
π.χ. Ὁ ναός ἦν **τῆς θεάς**.  
(= Ο ναός ήταν **της θεάς**.)  
  
**Ιδιότητας,** η οποία δηλώνει μια ιδιότητα του υποκειμένου.  
  
π.χ. Τούτου **τοῦ τρόπου** εἰμί  
(= Είμαι αυτού **του χαρακτήρα**.)  
  
**Ύλης**, η οποία δηλώνει την ύλη από την οποία έχει κατασκευαστεί το υποκείμενο.  
  
π.χ. Αἱ ἀσπίδες ἦσαν **χαλκοῦ**  
(= Οι ασπίδες ήταν **από χαλκό**)  
  
**Αξίας**, η οποία δηλώνει την αξία του υποκειμένου.  
  
π.χ. Ἡ οἰκία ἦν χιλίων **ταλάντων**.  
(= Το σπίτι ήταν **αξίας** χιλίων **ταλάντων**.)  
  
**Καταγωγής**, η οποία δηλώνει την καταγωγή του υποκειμένου.  
  
π.χ. Δαρείου καὶ Παρυσάτιδος γίγνονται παῖδες δύο.  
(= Από τον Δαρείο και την Παρυσάτιδα γεννιούνται δύο παιδιά)

**4)Κατηγορούμενο του αντικειμένου:** Ορισμένα ρήματα συντάσσονται με δύο αιτιατικές από τις οποίες η μια λειτουργεί ως αντικείμενο του ρήματος και η δεύτερη αιτιατική ως κατηγορούμενο της πρώτης.  
  
π.χ. Ἡ πόλις Ἀγησίλαον εἵλοντο **βασιλέα**.  
(= Η πόλη τον Αγησίλαο εξέλεξε **βασιλιά**.)  
  
Τέτοια ρήματα είναι:  
  
α) **τα δοξαστικά ρήματα:** *νομίζω, ἡγοῦμαι* (= νομίζω), *κρίνω, ὑπολαμβάνω, φαίνομαι, δοκῶ.*  
β) **τα κλητικά ρήματα:** *καλῶ, λέγω, ὀνομάζω, προσαγορεύω* (= ονομάζω).

**Παρατήρηση:**  
Το κατηγορούμενο του αντικειμένου μπορεί να είναι **επιρρηματικό** ή **προληπτικό**.